આવું બધું વિચારતો મનુષ્ય માયાના આવરણમાં બંધાયેલો હોય છે. મોહની જાળમાં તે ફસાયેલો હોય છે. તેથી તે ઈન્દ્રિયો દ્વારા મળતા સુખમાં વધુ રાચે છે. તે માયાના કાદવમાં ઊંડાં ને ઊંડાં ખૂપતાં જશે. અંતે તેમનું પતન થાય છે. મૃત્યુ પછી તે મનુષ્ય નરકમાં પડે છે. આસુરી ચિત્તવૃત્તિ ધરાવતો મનુષ્ય ધન મેળવવાની તેની ઈચ્છાની સીમા જાણતો નથી. તેની ઈચ્છા અનહદ હોય છે. તે માત્ર એટલું જ વિચારતો હોય છે કે તેની પાસે અત્યારે કેટલી સંપત્તિ છે. ને એવી યોજનાઓ ઘડે છે કે તેની અપાર સંપત્તિનો સંગ્રહ વધતો જ જાય, વધતો જ જાય, વધતો જ જાય અને બસ વધ્યા જ કરે. આ જ કારણસર તે ગમે તેવાં પગલાં ભરવા તૈયાર થઈ જાય છે. આવાં પગલાં ભરતાં ભરતાં તે પાપકર્મો કરતો જાય છે. પોતાની સંપત્તિ, જમીન, મૂડી વગેરે પર તે મુગ્ધ હોય છે. તે જેમાં દિન પ્રતિદિન વૃદ્ધિ કરવાના જ વિચાર કરતો રહે છે. રાત દિવસ આવા મનુષ્ય ગધેડાની જેમ વૈતરું કરે છે. જેમ ગધેડો અપાર વૈતરું કરવા છતાં સુખ પામતો નથી તેમ આવા આસુરી વૃત્તિવાળા મનુષ્યો અપાર ધન ભેગું કરવા છતાં સુખ પામતા નથી. આવા મનુષ્યો રાત દિવસ પુષ્કળ ધન એકઠું કરવાની લહાયમાં પૂરતું ખાતા પીતા નથી. તેમની પાસેનું હયાત સુખ પણ તે ભોગવી શકતા નથી. આવા મનુષ્યો કર્મના નિયમ કે બંધનમાં માનતા નથી. આવા મનુષ્યો પાસે જે કાંઈ સંપત્તિ હોય તે તેમનાં પૂર્વ જન્મનાં પુણ્યકર્મોને કારણે હોય છે. તેથી તેઓ હાલના જીવનમાં આર્થિક રીતે સુખી સંપન્ન હોય છે. કર્મના નિયમો પ્રમાણે પૂર્વજન્મમાં સત્કર્મ કરવાને કારણે તે ઉચ્ચકુળમાં જન્મે છે. ધનવાન કે સુશિક્ષિત બને છે. રૂપાળો બને છે. આસુરી મનોવૃત્તિ વાળો મનુષ્ય તો વિચારતો હોય છે કે, ‘‘આ જે કાંઈ મને પ્રાપ્ત થયું છે તે બધું જ મારી ઊંચી સમજ તથા અપાર બુદ્ધિ કારણે જ પ્રાપ્ત થયું છે.